กู้หมื่นล.ฟื้นคลองจั่น
เปิดแผนฟื้นฟูฯ คลองจั่น เตรียมกู้เงินรัฐ 1 หมื่นล้านพร้อมจ่ายหนี้ 100% ใน 26 ปี
3 ก.ย. 2558

เปิดแผนฟื้นฟูฯ คลองจั่น เตรียมกู้เงินรัฐ 1 หมื่นล้านพร้อมจ่ายหนี้ 100% ใน 26 ปี
นายประกิต พิลังกาสา ประธานกรรมการบริหารแผนฟื้นฟูกิจการ สหกรณ์เครดิตยูเนี่ยนคลองจั่น เปิดเผยถึงแผนฟื้นฟูกิจการฯ ว่า จะทำหนังสือขอให้รัฐบาลสนับสนุนเงินกู้ดอกเบี้ยต่ำวงเงิน 1 หมื่นล้านบาท เพื่อเป็นเงินทุนหมุนเวียนในการทำธุรกิจ โดยอาจให้ธนาคารของรัฐเป็นผู้ปล่อยกู้และรัฐบาลสนับสนุนหรือชดเชยดอกเบี้ยให้ 
“ปัจจัยสำคัญของแผนฟื้นฟูฯ ที่จะสำเร็จได้ รัฐบาลจะต้องให้การสนับสนุนหาแหล่งเงินทุนประมาณ 1 หมื่นล้านบาทให้ ซึ่งหากรัฐบาลไม่สนับสนุนการฟื้นฟูฯ ก็ไม่สามารถดำเนินการต่อไปได้ และในที่สุดสหกรณ์เครดิตยูเนี่ยนคลองจั่นจะต้องล้มละลาย” นายประกิต กล่าว
ทั้งนี้ แหล่งเงินทุนที่จะนำมาฟื้นฟูกิจการฯ ประกอบด้วย 3 ส่วน คือ 1.ขอให้รัฐบาลสนับสนุนเงินกู้ดอกเบี้ยต่ำวงเงิน 1 หมื่นล้านบาท 2.การเร่งดำเนินติดตามทรัพย์และยึดทรัพย์ที่ นายศุภชัย ศรีศุภอักษร ยักยอกเงินกว่า 1.6 หมื่นล้านบาท นำไปซื้อสินทรัพย์ต่างๆ โดยคาดว่าในช่วง 8 ปีแรกน่าจะมีการติดตามทรัพย์คืนมาได้ประมาณ 4,800-5,000 ล้านบาท และ 3.การขายสินทรัพย์อื่นๆ ประมาณ 1,000 ล้านบาท
สำหรับแผนฟื้นฟูกิจการฯ จะยึดหลักการชำระหนี้ให้กับเจ้าหนี้ทุกรายเท่าเทียมกัน ทั้งเจ้าหนี้สหกรณ์และเจ้าหนี้รายย่อย กำหนดจะชำระเงินต้น 100% และขอลดดอกเบี้ยทั้งหมด (แฮร์คัต) ซึ่งจะทยอยจ่ายหนี้คืนทั้งหมดภายใน 26 ปี โดยในช่วง 5 ปีแรก จะจ่ายหนี้สัดส่วน 34% และอีก 10 ปีต่อมาจะจ่ายหนี้ 54% ส่วนในปีที่ 17-26 จะจ่ายหนี้คืนให้ทั้งหมด
นายประกิต กล่าวด้วยว่า ในวันที่ 7 ก.ย.นี้จะเป็นวันครบกำหนดที่จะต้องยื่นเสนอแผนฟื้นฟูกิจการฯ ให้กับกรมบังคับคับคดี เพื่อนำส่งแผนให้เจ้าหนี้ 1.8  หมื่นรายพิจารณา หลังจากนั้นกรมบังคับคดีจะเรียกประชุมเจ้าหนี้ประมาณกลางเดือน ธ.ค. เพื่อประชุมและลงมติในแผนแผนฟื้นฟูฯ หลังจากนั้นจะนำเสนอให้ศาลล้มละลายกลางพิจารณา ซึ่งคาดว่าหากศาลอนุมัติก็จะสามารถดำเนินการตามแผนฟื้นฟูฯ ได้ประมาณต้นปี 2559